Eliyahu Eliezer Dessler

Eliyahu Eliezer Dessler (født 1892, død 30. desember 1953) var en jødisk ortodoks rabbiner, lærd i Talmud, og jødisk filosof på 1900-tallet. Han er kjent som mashgiach ruchani, «åndelig rådgiver», av Ponevezh Yeshiva (jødisk teologisk lærested) i Israel og gjennom samlinger av tekster som ble utgitt etter hans død av hans elever.

Liv og virke

Litauen 
Eliyahu Dessler (som gjennom hele sitt liv var kjent som Eliyahu Leizer eller Elya Lazer) ble født i 1892 i Liepāja, Kurland (Latvia). Hans far, Reuven Dov Dessler, var en disippel av en av de fremste lederne i Musar-bevegelsen, rabbi Simcha Zissel Ziv, også kjent som Alter av Kelm. Eliyahu mistet sin mor i ung alder, og far giftet seg på nytt og ble en vellykket tømmerselger i byen Homel i de påfølgende årene, men tapte alt etter den russiske revolusjonen. Av den grunn utvandret hans sønn til England.

Den unge Elya fikk undervisning privat, og 14 år gammel i 1906 var en av de yngste studentene ved yeshiva i Kelm som da ble ledet av rabbi Zvi Hirsch Braude, sønn av grunnleggeren. Den jødiske skolen var særegen i den forstand at den ga elevene en sekulær utdannelse samtidig med deres religiøse studier, noe som gjorde det mulig å skaffe seg et annet levebrød enn som rabbiner.

I Kelm var Eliyahu en flittig student og kom til å motta semicha (innvielse som rabbiner) fra sin onkel, rabbi Chaim Ozer Grodzinski, som ble den åndelige lederen av det ortodokse jødiske samfunnet i Litauen fram til sin død i 1939 og sjelden ga ordinasjoner.

I 1920 giftet rabbi Dessler seg med Bluma, oldebarn av Alter av Kelm. Han gikk inn forretningen til sin far og avslo en posisjon som rabbinsk dommer i Vilna. Etter hans stemor døde i 1928 ble rabbi Dessler tvunget til følge sin far til London for medisinsk behandling, og besluttet å bli værende i Storbritannia. Hans hustru og barn ble værende igjen for en tid.

London 
I London tjente Dessler som rabbiner først i East End og senere i Dalston i nordøstlige London. Hans familie kom over i 1931 og hans far tilbrakte også sine siste år i Storbritannia.

I Dalston begynte rabbi Dessler å undervise unge mennesker og for en tid var han også privatlærer for barna til den rike Sassoonfamilien. En elev fra denne tiden, Aryeh Carmell, kom til å bli en av de fremste til å spre Desslers tanker etter sistnevntes død.

Hans sønn forlot London tidlig på 1930-tallet for å studere yeshiva i Kelm. Han kom ikke tilbake til familien. Under krigen kom de til å rømme østover og kom til sist til USA. Flere måneder før den andre verdenskrigen brøt ut dro hans hustru tilbake til Litauen for å besøke slektninger. Krigen skilte dem og hans hustru kom til å tilbringe krigsårene hovedsakelig i Australia.

Gateshead 
Tidlig på 1940-tallet tok lederskapet avd et nyopprettede Gateshead kollel, en institusjon for religiøse studier for gifte menn, noe som var nytt i Vest-Europa. I løpet av de påfølgende årene kom han til å opprettholde et ytterst anstrengende program for å lede kollelet, skaffe midler, og fortsatt undervise små grupper av unge mennesker.

Ponevezh 
Etter krigen, på slutten av 1940-tallet, overbeviste lederne av Ponevezh yeshiva i den israelske byen Bnei Berak rabbi Dessler om å ta rollen som mashgiach ruchani (åndelig rådgiver og lærer i etiske emner). Han flyttet til Israel og kom på nytt til å samle en liten sirkel av studenter rundt seg. En av hans elever der, Chaim Friedländer, kom senere til å fylle posisjonen som Ponevezh mashgiach.

Rabbi Dessler døde ganske brått i 1953 (hebraisk dato 24 Tevet 5714), antagelig av hjerteinfarkt.

Innflytelse og tanker 
Mens det er vanskelig å avgjøre hvilke lærere som har hatt mest innflytelse på rabbi Dessler, er det åpenbart at han er barn av den yeshiva-verden han vokste opp i tidlig på 1900-tallet som den gang var påvirket av den etiske Musar-bevegelsen. Han hadde igjen også fått kyndighet i Kabbala og verkene til hasidisk jødedom og jødisk filosofi. Hans metode for å tolke trossetninger i jødisk filosofi viser en tilslutning til prinsippene til Judah Loew ben Bezalel (rabbi Loeb av Praha) fra 1500-tallet. En annen betydelig innflytelse synes å ha vært det hasidiske verket Tanya fra 1800-tallet.

Det meste av rabbi Desslers arbeid har nådd offentligheten via de elever han har hatt i England og Israel. Sammen har de redigert hans kollektive korrespondanse og etiske skrifter etter hans død i seks bindsverket Michtav me-Eliyahu («Brev fra Elia», hvilket er en hentydning til det brev som profeten Elia sendte til kongen av Judea som kom fram først etter at Elia hadde dratt til himmelen i en ildvogn), senere oversatt til engelsk og utgitt som «Strive for Truth» («Streben for sannheten»). Dette verket har siden blitt omfattende studert og sitert fra i ortodokse jødiske sirkler.

Kanskje en av de mest innflytelsesrike ideer, diskutert i et essay i det første bindet av Michtav me-Eliyahu, er «Jewish philosophy of love» («Jødisk filosofi om kjærligheten»). Han observerte at perfekt kjærlighet i jødisk filosofis synsvinkel er ikke å gi og ta, men fokuserer utelukkende på å gi. Denne tanken har siden blitt videreutviklet av andre religiøse tenkere. Andre bemerkelsesverdige punkter er hans standpunkt mot opptatthet av materialisme og teknologi, som i hans syn, skaper distanse mellom menneskeheten og åndeligheten. Han skrev også om spørsmålet fri vilje.

Bibliografi 
 Michtav me-Eliyahu, samlet korrespondanse og etiske skrifter, utgitt posthum av hans elever rabbinerne Chaim Friedländer og Aryeh Carmell. Utvalgte oversettelser til engelsk har kommet i «Strive for Truth» og «Sanctuaries in Time» (Feldheim publishers, inc.);
 Chiddushei ha-Gaon Rabbi Eliyahu Eliezer al ha-Shas (litterære stykker om Talmud, utgitt posthum, 1986).

Litteratur 
 Rosenblum J. (2000): Rav Dessler; the life and impact of Rabbi Eliyahu Eliezer Dessler, the Michtav M'Eliyahu. Brooklyn, New York: Mesorah Publications, Ltd. ISBN 1-57819-506-3.

Referanser

Eksterne lenker 
 Rav Eliyohu Eliezer Dessler, zt'l, Dei'ah veDibur

Personer fra Liepaja
Rabbinere
Jødiske filosofer